SK Úradný vestník Európskej únie C 166/18

(Preklad)

Spracovanie osobných údajov z EÚ Ministerstvom financií Spojených štátov amerických na účely boja proti terorizmu – „SWIFT“

(2007/C 166/09)

Program na sledovanie financovania terorizmu – Vyhlásenie Ministerstva financií Spojených štátov amerických

Toto vyhlásenie opisuje program Ministerstva financií USA na sledovanie financovania terorizmu (TFTP) a predovšetkým prísne kontroly a záruky, ktoré sa vzťahujú na nakladanie s údajmi prijatými od SWIFT-u na základe príkazov na poskytnutie informácií, ich využívanie a šírenie. Tieto kontroly a záruky sa vzťahujú na všetky osoby, ktoré majú prístup k údajom SWIFT-u, pokiaľ sa v konkrétnych prípadoch neuvádza inak, ako napríklad pri opise vzájomnej výmeny informácií vedúcich k stope odvodených z údajov SWIFT-u s vládami iných štátov.

TFTP sa zakladá na práve, má presné zameranie, je účinný a úspešný a viazaný zárukami ochrany súkromia. Presne zodpovedá očakávaniam a predstavám občanov o tom, čo by ich vláda mala podniknúť, aby ich ochránila pred teroristickými hrozbami.

Program ministerstva financií na sledovanie financovania terorizmu

Krátko po útokoch 11. septembra 2001 iniciovalo ministerstvo financií TFTP v úsilí o využitie všetkých dostupných prostriedkov na odhalenie teroristov a ich sietí. V rámci TFTP ministerstvo financií zaslalo príkazy na poskytnutie údajov súvisiacich s terorizmom americkému operačnému centru Spoločnosti pre celosvetovú medzibankovú finančnú telekomunikáciu (SWIFT), družstevnej spoločnosti so sídlom v Belgicku, ktorá prevádzkuje celosvetový systém zasielania informácií využívaný na prenos informácií o finančných transakciách. Tieto príkazy SWIFT-u nariaďovali, aby ministerstvu financií poskytol určité záznamy o finančných transakciách, ktoré sa v rámci bežnej prevádzky SWIFT-u uchovávajú v jeho americkom operačnom centre, výlučne na účely boja proti terorizmu, ako sa uvádza v ďalších kapitolách.

Základné zásady TFTP

Od svojho začiatku bol TFTP koncipovaný a vykonávaný tak, aby spĺňal platné právne požiadavky USA, zmysluplne prispieval k celosvetovému boju proti terorizmu a rešpektoval a chránil možnú komerčnú citlivosť údajov SWIFT-u uchovávaných v Spojených štátoch a záujmy ochrany súkromia s nimi súvisiace. TFTP berie do úvahy možnú komerčnú citlivosť informácií, ktorých sa týka, a záujmy ochrany osobného súkromia s nimi súvisiace a záruky uvedené v tomto vyhlásení platia bez ohľadu na štátnu príslušnosť alebo miesto pobytu dotknutých osôb. Program obsahuje viacnásobné, prekrývajúce sa vrstvy vládnych a nezávislých kontrol, ktoré majú zaručiť, aby sa údaje, ktoré sú svojou povahou obmedzené, prehľadávali iba na účely boja proti terorizmu, aby sa všetky údaje uchovávali v bezpečnom prostredí a aby sa s nimi primerane nakladalo.

Všetky opatrenia ministerstva financií na získanie konkrétnych informácií od amerického operačného centra SWIFT-u a na ich využitie výlučne na účely vyšetrovania, odhaľovania, prevencie a/alebo trestného stíhania terorizmu alebo jeho financovania alebo súvisiacich následných vyšetrovaní a trestných stíhaní sú v súlade s právom USA. Údaje poskytnuté SWIFT-om sa neprehľadávajú ani na účely zhromaždenia dôkazov alebo odhalenia aktivít, ktoré nesúvisia s terorizmom ani jeho financovaním, a to ani vtedy, keď takéto aktivity samy osebe môžu byť nezákonné. Ministerstvo financií neprehľadáva údaje SWIFT-u ani tieto informácie nemôže využívať pri všeobecnom vyšetrovaní daňových únikov, prania špinavých peňazí, hospodárskej špionáže, obchodovania s drogami ani inej trestnej činnosti, ak v danom prípade táto činnosť nesúvisí s terorizmom ani jeho financovaním.

Údaje prijaté od SWIFT-u na základe príkazov na poskytnutie informácií tvoria kópie správ o ukončených finančných transakciách, t. j. elektronické kópie obchodných záznamov uchovávaných v americkom operačnom centre SWIFT-u v rámci bežnej prevádzky. Hoci sa tieto údaje môžu podrobiť určitému spracovaniu vo veľmi obmedzenom procese prehľadávania a vyhľadávania údajov v rámci boja proti terorizmu opísanom ďalej, nedochádza k žiadnemu pozmeňovaniu, manipulácii, dopĺňaniu ani vymazávaniu údajov v rámci jednotlivých správ o transakciách v prehľadávanej databáze.

TFTP sa ukázal byť účinným vyšetrovacím nástrojom, ktorý významne prispieva k ochrane občanov USA a iných osôb na celom svete a k zaisteniu národnej bezpečnosti Ameriky a iných krajín. Program prispel k identifikácii a zadržaniu teroristov a osôb, ktoré ich financovali, a dospelo sa vďaka nemu k mnohým stopám, ktoré sa poskytli expertom na boj proti terorizmu v spravodajských službách a orgánoch činných v trestom konaní na celom svete.

Obavy Európskej únie

Zverejnenie TFTP médiami v júni 2006 vyvolalo v EÚ obavy v súvislosti s týmto programom a najmä s tým, že ministerstvo financií môže získať prístup k osobným údajom súvisiacim s identifikovanými alebo identifikovateľnými fyzickými osobami, ktoré sú súčasťou finančných transakcií spracovávaných SWIFT-om. Boli nastolené najmä otázky, či sa v súvislosti s TFTP plnia povinnosti vyplývajúce zo smernice o ochrane údajov (smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a o voľnom pohybe týchto údajov), ako aj zákony členských štátov, ktorými sa táto smernica vykonáva.

Povaha údajov SWIFT-u

Záznamy o finančných transakciách, ktoré na základe príkazov na poskytnutie informácií poskytol SWIFT, môžu zahŕňať informácie o totožnosti pôvodcu a/alebo príjemcu transakcie vrátane mena, čísla účtu, adresy, národného identifikačného čísla a iné osobné údaje. Bolo by veľmi neobvyklé, keby finančné záznamy SWIFT-u obsahovali „citlivé“ údaje uvedené v článku 8 smernice 95/46/ES (t. j. osobné údaje o rasovom alebo etnickom pôvode, politickom zmýšľaní, náboženskom alebo filozofickom presvedčení, členstve v odboroch a údaje o zdraví a pohlavnom živote danej osoby).

Medzinárodné zásady boja proti financovaniu terorizmu

Finančné údaje SWIFT-u využívané v rámci TFTP sú neoceniteľné pre celosvetový boj proti terorizmu a jeho financovaniu a pre plnenie úlohy vlády, ktorou je ochrana verejnosti, zaistenie národnej bezpečnosti, odhaľovanie, prevencia, vyšetrovanie a trestné stíhanie trestných činov terorizmu.

Medzinárodné spoločenstvo a vnútroštátne orgány uznávajú, že peniaze sú miazgou terorizmu. Odráža sa to v Medzinárodnom dohovore Organizácie Spojených národov o potláčaní financovania terorizmu z roku 1999 a jej početných rezolúciách súvisiacich s prevenciou a potláčaním financovania teroristickej činnosti, najmä v rezolúcii Bezpečnostnej rady Organizácie Spojených národov 1373. V Spojených štátoch zriadilo ministerstvo financií a Kongres v roku 2004 Úrad protiteroristického a finančného spravodajstva, ktorého úlohou je zaručiť plnenie funkcií ministerstva v oblasti vynucovania práva a spravodajstva v záujme splnenia dvoch cieľov: ochrany finančného systému pred nezákonným použitím a boja – okrem iného – proti teroristom a iným hrozbám pre národnú bezpečnosť. Rôzne zložky tohto úradu zhromažďujú a analyzujú informácie orgánov činných v trestnom konaní, spravodajských služieb a finančných inštitúcií o tom, ako teroristi (a iní zločinci) získavajú, presúvajú a uschovávajú peniaze. Táto činnosť umožňuje úradu zmraziť aktíva teroristov, vo všeobecnosti bojovať proti terorizmu a vypracovať a presadzovať normy boja proti financovaniu terorizmu v Spojených štátoch a v zahraničí.

Tieto a iné iniciatívy odrážajú každodennú skutočnosť, že teroristi závisia od pravidelného prísunu hotovosti, aby mohli zaplatiť svojich agentov, organizovať svoje cesty, školiť nových členov, falšovať doklady, dávať úplatky, získavať zbrane a organizovať útoky. Pri zasielaní peňazí prostredníctvom bankového systému často poskytujú informácie, ktoré predstavujú konkrétne stopy umožňujúce napredovať vo vyšetrovaní terorizmu. Predstavitelia boja proti terorizmu preto prikladajú obrovský význam finančnému spravodajstvu vrátane spravodajských informácií z programov, ako je TFTP, ktorý sa ukázal v celosvetovom boji proti terorizmu ako neoceniteľný.

Na finančné odvetvie sa preto vzťahujú početné požiadavky na uchovávanie záznamov a podávanie správ, ktorých cieľom je podporiť vládu v jej úsilí v boji proti terorizmu. Krajiny na celom svete ich upravili zákonom v súlade s odporúčaniami Finančnej akčnej skupiny. Napríklad v Spojených štátoch je základným právnym aktom zákon o bankovom tajomstve. V Európe sa podobné ustanovenia zaviedli do vnútroštátneho práva v súlade s treťou smernicou o boji proti praniu špinavých peňazí a nedávnym nariadením Európskeho parlamentu a Rady (ES) č. 1781/2006 z 15. novembra 2006 o údajoch o príkazcovi, ktoré sprevádzajú prevody finančných prostriedkov.

Zákonné právo získavať a využívať údaje SWIFT-u

Príkazy na poskytnutie informácií zaslané SWIFT-u sa zakladajú na dlhoročných zákonných právach a súvisiacom nariadení prezidenta o boji proti terorizmu a jeho financovaniu. Zákon o právomociach v oblasti ekonomiky v prípade mimoriadnych medzinárodných situácií z roku 1997 (IEEPA) oprávňuje prezidenta Spojených štátov vyšetrovať počas vyhláseného núdzového stavu v krajine bankové prevody a iné transakcie v prospech cudzieho štátneho príslušníka. Podobne aj akt OSN o účasti z roku 1946 (UNPA) oprávňuje prezidenta vyšetrovať v rámci vykonávania rezolúcií Bezpečnostnej rady OSN ekonomické vzťahy alebo prostriedky komunikácie medzi akýmkoľvek cudzím štátnym príslušníkom a Spojenými štátmi.

Prezident 23. septembra 2001, čiastočne na základe IEEPA a UNPA a citujúc rezolúcie Bezpečnostnej rady OSN proti Talibanu a al-Káide, vydal nariadenie 13224. V tomto nariadení vyhlásil v krajine núdzový stav po teroristických útokoch 11. septembra a v situácii pokračujúcej a bezprostrednej hrozby ďalších útokov a zablokoval majetok osôb, ktoré páchajú teroristické činy, vyhrážajú sa ich spáchaním alebo ich podporujú, a zakázal transakcie s nimi.

Na účely nariadenia prezidenta 13224 obsahuje jeho oddiel 3 túto definíciu:

„terorizmus“ je činnosť:

i) ktorej súčasťou je násilný skutok alebo skutok ohrozujúci ľudský život, majetok alebo infraštruktúru; a

ii) ktorej zámerom sa zdá byť: A) zastrašiť alebo podriadiť svojej vôli civilné obyvateľstvo; B) ovplyvniť politiku vlády zastrašovaním alebo donucovaním alebo C) ovplyvniť postup vlády masovým ničením, zabíjaním, únosmi alebo braním rukojemníkov.

V oddiele 7 nariadenia prezident poveril ministra financií, aby na účely nariadenia podľa potreby využil všetky právomoci, ktoré prezidentovi zverujú IEEPA a UNPA. Oprávnil ho tiež poveriť ktoroukoľvek z týchto úloh iných predstaviteľov a orgány vlády USA a nariadil všetkým orgánom vlády USA, aby prijali všetky vhodné opatrenia v rámci svojej právomoci na vykonanie ustanovení nariadenia. IEEPA a toto nariadenie, vykonávané prostredníctvom predpisov o sankciách proti globálnemu terorizmu, splnomocňujú riaditeľa Úradu ministerstva financií na kontrolu zahraničných aktív (OFAC) požiadať akúkoľvek osobu o poskytnutie údajov o finančných transakciách alebo iných údajov v rámci vyšetrovania súvisiaceho s ekonomickými sankciami. Ide o zákonné práva, na ktorých základe OFAC vydáva príkazy SWIFT-u, aby mu poskytol finančné údaje, ktoré súvisia s vyšetrovaním terorizmu.

Kontrola prístupu a bezpečnosť počítačového systému

Údaje získané od SWIFT-u podliehajú v súlade s postupmi vlády USA pri nakladaní s informáciami súvisiacimi s vyšetrovaním terorizmu a jeho financovania v širšom zmysle prísnym technickým a organizačným opatreniam na ich ochranu pred náhodným alebo nezákonným zničením, stratou, pozmenením alebo sprístupnením. Všetky bezpečnostné opatrenia uvedené nižšie sú predmetom nezávislého auditu.

Údaje SWIFT-u sa uchovávajú v bezpečnom fyzickom prostredí, oddelene od akýchkoľvek iných údajov, a počítačové systémy majú vysokú úroveň kontroly pred neoprávneným narušením a inej ochrany, ktorá obmedzuje prístup k týmto údajom výlučne na uvedené účely. Z údajov SWIFT-u sa nerobia žiadne kópie okrem záložných kópií na obnovenie prevádzky po katastrofe. Prístup k údajom a počítačovému vybaveniu sa obmedzuje na osoby s príslušnou bezpečnostnou previerkou. Aj v prípade týchto osôb je však prístup k údajom SWIFT-u možný len na čítanie a na základe TFTP sa prísne obmedzuje len na zistenie nevyhnutných informácií pre analytikov, ktorí sa podieľajú na vyšetrovaní terorizmu, a na osoby pôsobiace v oblasti technickej podpory a riadenia TFTP a dohľadu nad ním.

Extrahovanie a využívanie obmedzené na vyšetrovanie terorizmu

TFTP nezahŕňa „dolovanie údajov“ ani žiadny iný typ algoritmickej alebo automatizovanej analýzy alebo počítačovej filtrácie. Súčasťou TFTP sa stali mnohovrstevné, prísne kontroly, ktoré majú obmedziť rozsah zhromažďovaných informácií, zaručiť, aby sa informácie extrahovali a využívali výlučne na účely boja proti terorizmu a aby sa rešpektovali záujmy ochrany súkromia osôb, ktoré sa nepodieľajú na terorizme ani na jeho financovaní. Tieto prekrývajúce sa záruky neustále zužujú a významne obmedzujú prístup k finančným údajom, s ktorými nakladá SWIFT v rámci svojej každodennej prevádzky, a ich využívanie.

V prvom rade sú príkazy na poskytnutie informácií zasielané SWIFT-u dôkladné a presné, aby sa obmedzilo množstvo údajov poskytovaných ministerstvu financií. Od SWIFT-u sa žiada, aby poskytol iba údaje, ktoré ministerstvo financií považuje za potrebné v boji proti financovaniu terorizmu na základe predchádzajúcich analýz druhov správ a geografie, ako aj pociťovaných hrozieb a zraniteľnosti. Každé prehľadávanie sa tiež dôkladne prispôsobuje tomu, aby sa na minimum obmedzilo extrahovanie správ, ktoré pre vyšetrovanie terorizmu nemajú význam. Údaje poskytované SWIFT-om sa prehľadávajú len na extrahovanie informácií, ktoré súvisia s vyšetrovaním zistenej, predchádzajúcej teroristickej činnosti. Znamená to, že pri každom prehľadávaní sa musia konkrétne uviesť a zaznamenať doložené dôkazy, ktoré potvrdzujú presvedčenie, že objekt vyšetrovania súvisí s terorizmom alebo jeho financovaním. Každé prehľadávanie údajov SWIFT-u v rámci TFTP sa tiež súčasne zaprotokoluje spolu s pozitívnou súvislosťou s terorizmom nevyhnutnou na iniciovanie tohto prehľadávania.

V dôsledku uvedených záruk sa v skutočnosti využil prístup iba k nepatrnému zlomku (t. j. podstatne menej ako jednému percentu) podsúboru SWIFT-ových správ poskytnutých ministerstvu financií, a to len preto, že tieto správy priamo zodpovedali cielenému prehľadávaniu súvisiacemu s terorizmom.

Nezávislý dohľad

Okrem uvedených nepretržitých kontrol vykonávaných ministerstvom financií zahŕňa TFTP aj niekoľko komplementárnych vrstiev nezávislého dohľadu: zástupcami samotného SWIFT-u, nezávislou audítorskou firmou a inými nezávislými vládnymi orgánmi USA vrátane Kongresu.

SWIFT a externí audítori, ktorých služby využíva, vykonávajú svoj nezávislý dohľad nad TFTP niekoľkými komplementárnymi spôsobmi. Po prvé, niektorí zástupcovia SWIFT-u získali vhodné bezpečnostné previerky, ktoré im umožňujú nepretržitý prístup k vybaveniu a údajom a dávajú možnosť v reálnom čase, ako aj spätne monitorovať využívanie údajov, aby sa zaručilo, že sa prístup k nim využíva výlučne na účely boja proti terorizmu. Títo zástupcovia SWIFT-u môžu tiež okamžite zastaviť akékoľvek konkrétne prehľadávanie a v prípade akýchkoľvek pochybností dokonca odstaviť celý systém.

Pokiaľ ide o nezávislých, externých audítorov, uchovávanie údajov SWIFT-u, prístup k nim a ich využívanie podliehajú nepretržitému, pravidelnému nezávislému auditu v súlade s podrobnými protokolmi podľa medzinárodných audítorských noriem. Tieto audity sa týkajú kontroly prístupu a záruk bezpečnosti počítačových systémov, ako aj obmedzenia využívania údajov na vyšetrovanie terorizmu, ako už bolo uvedené. Nezávislí audítori informujú o svojich záveroch audítorský a finančný výbor správnej rady SWIFT-u.

V súlade s právom USA boli tiež o TFTP a jeho fungovaní opakovane informované rôzne kongresové výbory a pravidelne sú informované aj naďalej. TFTP sa týkali aj kongresové verejné zasadnutia.

Nakoniec, nad TFTP vykonáva dohľad Rada pre dohľad nad ochranou súkromia a občianskymi slobodami, zriadená na základe zákona o reforme spravodajských služieb a predchádzaní terorizmu z roku 2004. Poslaním tejto rady je zabezpečiť, aby sa pri vykonávaní všetkých zákonov, iných právnych predpisov a opatrení výkonnej zložky USA súvisiacich s úsilím ochrániť Spojené štáty pred terorizmom riadne zohľadňovala ochrana súkromia a občianske slobody. Rada tiež zodpovedá za preskúmavanie postupov vzájomnej výmeny informácií súvisiacich s terorizmom medzi útvarmi a orgánmi výkonnej zložky, aby zistila, či sa dodržiavajú usmernenia, ktorých cieľom je primeraná ochrana súkromia a občianskych slobôd.

Ako sa uvádza nižšie, tento rozsiahly, nezávislý dohľad prebieha súčasne s kontrolami obmedzujúcimi šírenie informácií, ktorých cieľom je ďalej obmedziť prístup k informáciám odvodeným z finančných záznamov SWIFT-u a zabezpečiť lepšiu ochranu súkromia.

Šírenie a vzájomná výmena informácií

Medzinárodné spoločenstvo uznáva zásadný význam vzájomnej výmeny informácií súvisiacich s terorizmom. Rezolúcia BR OSN 1373 napríklad vyzýva všetky štáty, aby našli spôsob, ako zintenzívniť a urýchliť výmenu operačných informácií súvisiacich s terorizmom, a aby prostredníctvom výmeny informácii zabránili páchaniu teroristických činov. Podobne, oddiel 6 nariadenia prezidenta 13224 vyžaduje, aby minister financií (a iní predstavitelia) podnikol všetky príslušné kroky v záujme spolupráce a koordinácie svojho úsilia s inými krajinami pri dosahovaní cieľov tohto nariadenia, medzi ktoré patrí predchádzanie teroristickým činom, ich prekazenie, boj proti financovaniu terorizmu a poskytovaniu finančných služieb teroristom a výmena spravodajských informácií o činnosti zameranej na financovanie terorizmu. Na tomto základe sa s vnútroštátnymi a medzinárodnými partnermi zodpovedajúcim spôsobom vymieňajú aj informácie odvodené z údajov SWIFT-u. Podobne, ako je to v prípade všetkých ostatných aspektov TFTP, táto výmena informácií je v súlade s právom USA a vzťahuje sa na ňu niekoľko záruk, ktorých cieľom je chrániť údaje SWIFT-u a súkromie osôb, ktorých sa tieto údaje týkajú.

Analytici v oblasti boja proti terorizmu, ktorí v rámci TFTP tieto údaje prehľadávajú, overujú relevantnosť akýkoľvek informácií, ktoré sa na základe tohto prehľadávania získajú, skôr ako sa tieto informácie pripravia na šírenie prostredníctvom bezpečných kanálov. Ministerstvo financií tiež vykonáva kontrolu pôvodcu pri akomkoľvek následnom šírení týchto informácií, čo znamená, že žiadny príjemca nesmie tieto informácie šíriť ďalej bez výslovného súhlasu ministerstva financií. Podobne, ako je to v prípade nepovoleného prístupu k údajom SWIFT-u, akékoľvek nepovolené zverejnenie informácií z TFTP môže viesť k prísnemu disciplinárnemu konaniu alebo k sankciám v občianskom alebo trestnom konaní.

Informácie odvodené z údajov SWIFT-u sa vymieňajú pod prísnou kontrolou s inými spravodajskými orgánmi USA a orgánmi USA činnými v trestom konaní výlučne na účely vyšetrovania, odhaľovania, prevencie a/alebo trestného stíhania terorizmu a jeho financovania alebo na účely súvisiacich následných vyšetrovaní a trestných stíhaní. Túto výmenu umožňuje zákon o národnej bezpečnosti, zákon o reforme spravodajských služieb a predchádzaní terorizmu z roku 2004 a niekoľko memoránd o porozumení a súvisiacich nariadení prezidenta. Orgány, ktorým sa informácie poskytujú, majú podľa práva USA podobne ako ministerstvo financií povinnosť chrániť informácie z TFTP. Je tiež dôležité poznamenať, že informácie z TFTP sa poskytujú iným orgánom USA výlučne na účely zisťovania stôp, čo obmedzuje ich využívanie na usvedčujúce dokazovanie v právnom konaní. Orgány, ktorým sa informácie poskytujú, využívajú pri svojich vyšetrovaniach vrátane získavania dokumentácie z iných zdrojov, ktoré sa môžu neskôr použiť pri dokazovaní v právnom konaní, vlastné, platné zákonné práva.

Tieto iné vládne orgány si tiež navzájom vymieňajú informácie vedúce k stope odvodené z údajov SWIFT-u so svojimi zahraničnými náprotivkami na tie isté účely s individuálnym súhlasom ministerstva financií, ak ide o prípady v záujme národnej bezpečnosti a vynucovania práva. Mnohé stopy odvodené z TFTP sa poskytli zahraničným orgánom vo všeobecnosti bez odhalenia TFTP ako ich zdroja.

Pokiaľ ide o možné verejné šírenie údajov SWIFT-u, ministerstvo financií s nimi nakladá ako s utajenými informáciami, citlivými z hľadiska vynucovania práva a obchodne dôvernými. Na základe toho ministerstvo financií tieto údaje nesprístupňuje verejnosti ani by ich verejnosti nesprístupnilo, pokiaľ to nevyžaduje právo. Ministerstvo financií preto v súvislosti s akýmkoľvek správnym alebo súdnym konaním vyplývajúcim zo žiadosti tretích strán o údaje z TFTP na základe zákona o slobode informácií (FOIA) zaujme stanovisko, že na takéto záznamy sa zverejňovanie podľa FOIA nevzťahuje.

Náprava

Obmedzená povaha údajov v jednotlivých správach SWIFT-u o transakciách, obmedzený spôsob, akým sa k určitým údajom SWIFT-u dá získať prístup prostredníctvom TFTP v rámci prebiehajúceho vyšetrovania terorizmu, a obmedzenie ich šírenia ako informácií vedúcich k stope významne znižujú relevantnosť nápravného mechanizmu v rámci samotného TFTP. Bez ohľadu na to je však primeraná náprava možného zneužitia vládnymi orgánmi dostupná na základe práva USA.

Pokiaľ ide o záujem konkrétnej fyzickej osoby o to, ako sa údaje využívajú, a možnosť nápravy možného zneužitia, treba rozlišovať medzi údajmi určenými na prehľadávanie, ktoré poskytol SWIFT, a správami extrahovanými v rámci cieleného vyšetrovania terorizmu, ktoré môžu slúžiť ako základ administratívneho rozhodnutia alebo iného vládneho opatrenia. Údaje prijaté od SWIFT-u na základe príkazov OFAC-u na poskytnutie informácií tvoria kópie správ o ukončených finančných transakciách, t. j. elektronické kópie obchodných záznamov uchovávaných v americkom operačnom centre SWIFT-u v rámci bežnej prevádzky. Hoci sa tieto údaje môžu podrobiť určitému spracovaniu v opísanom, veľmi obmedzenom procese prehľadávania a vyhľadávania údajov v rámci boja proti terorizmu, nedochádza k žiadnemu pozmeňovaniu, manipulácii, dopĺňaniu ani vymazávaniu údajov v rámci jednotlivých správ o transakciách v prehľadávanej databáze.

Okrem toho je opäť dôležité zdôrazniť, že veľkú väčšinu správ o transakciách, ktoré poskytol SWIFT, analytici v oblasti boja proti terorizmu nikdy neprezrú, a preto nie sú známe. V dôsledku toho by odpoveď na otázku fyzickej osoby v súvislosti s ochranou súkromia, či sú informácie o tejto osobe súčasťou danej databázy, takmer vo všetkých prípadoch vyžadovala využitie prístupu k údajom, pri ktorých by sa pri bežnom postupe v rámci TFTP tento prístup nikdy nevyužil. Takéto využitie prístupu by odporovalo požiadavke TFTP, že každé prehľadávanie musí mať predchádzajúcu súvislosť s terorizmom. Nakoniec, keďže nedochádza k pozmeňovaniu, manipulácii, vymazávaniu ani dopĺňaniu údajov v prehľadávanej databáze, nemá opodstatnenie ani „oprava“ akýchkoľvek informácií. Viedlo by to tiež k zmene hotových obchodných záznamov vyžiadaných na základe príkazu OFAC-u.

k ďalšiemu spracovaniu údajov v jednotlivých správach o transakcii dôjde len pri relatívne malom počte správ o jednotlivých transakciách, ktoré priamo zodpovedajú cielenému prehľadávaniu údajov v súvislosti s terorizmom a ktoré sa extrahujú z prehľadávanej databázy. V prípade extrahovaných informácií, na ktoré sa vzťahujú početné kontroly obmedzujúce ich šírenie na účely boja proti terorizmu, je možné zodpovedajúcim spôsobom žiadať o nápravu ich údajného zneužitia v súlade s príslušnými administratívnymi a súdnymi postupmi v súvislosti s tým, ako vláda s týmito šírenými informáciami nakladala.

Možnosť nápravy sa dá ilustrovať nasledovne v súvislosti s administratívnym opatrením, ktoré prijal OFAC, aby zablokoval majetok v zmysle predpisov o sankciách proti globálnemu terorizmu, ktorými sa vykonáva nariadenie prezidenta 13224. Osoba môže požiadať o to, aby OFAC administratívne prehodnotil jej označenie za osobitne označeného globálneho teroristu, pričom má možnosť dokázať, že „okolnosti, ktoré k tomuto označeniu viedli, už neexistujú“, a „predložiť argumenty alebo dôkazy, ktoré podľa nej svedčia o tom, že toto označenie nie je dostatočne opodstatnené“. Osobitne označený globálny terorista môže tiež požiadať o súdne preskúmanie rozhodnutia orgánu na základe príslušných ustanovení zákona o správnom konaní. Tieto správne a súdne prostriedky nápravy by sa vzťahovali na každú osobu, ktorá je predmetom vládneho rozhodnutia, bez ohľadu na jej štátnu príslušnosť.

Lehota uchovávania

Lehotu uchovávania informácií v rámci boja proti terorizmu (a akýchkoľvek iných informácií) ovplyvňujú početné, ustálené faktory vrátane požiadaviek vyšetrovania, uplatniteľných obmedzujúcich predpisov a regulačných obmedzení nárokov alebo stíhania. Uplatniteľnosť týchto a iných faktorov a postup pri nich sa u jednotlivých orgánov odlišujú v závislosti od povahy konkrétnych povinností a poslania daného orgánu. Lehoty uchovávania určitých druhov informácií súvisiacich s terorizmom zhromaždených rôznymi orgánmi preto závisia od povahy týchto informácií a povahy vyšetrovania, s ktorým súvisia.

Pokiaľ ide o vládu USA, harmonogramy pre uchovávanie záznamov orgánov a nakladanie s nimi schvaľuje Národná správa archívov a záznamov (NARA) v súlade s rôznymi predpismi. Pri všetkých záznamoch, ktoré sa nepovažujú za trvalo významné, sa musí naplánovať ich zničenie po určitej lehote na základe ich upresnenej administratívnej, fiškálnej a právnej dôležitosti. Medzi faktory, ktoré zvažuje NARA pri schvaľovaní lehôt uchovávania záznamov daného orgánu, patria uplatniteľné obmedzujúce predpisy, regulačné obmedzenia nárokov alebo stíhania, možnosť podvodu, riziká súdneho sporu a hmotné práva a zákony alebo predpisy udeľujúce alebo obmedzujúce konkrétne zákonné právo.

Pokiaľ ide o lehotu uchovávania informácií súvisiacich s TFTP, treba opäť rozlišovať medzi údajmi poskytnutými SWIFT-om na základe príkazu alebo extrahovanými údajmi, ktoré slúžia ako základ administratívneho rozhodnutia alebo iného vládneho opatrenia.

Ministerstvo financií priebežne a prinajmenšom raz ročne podnikne kroky, aby určilo a vymazalo všetky neextrahované údaje, ktoré nie sú potrebné na účely uvedené v tomto vyhlásení. Na základe výsledkov uvedenej analýzy potrebnosti ministerstvo financií vymaže všetky neextrahované údaje, ktoré prijalo od SWIFT-u po dátume uverejnenia tohto vyhlásenia, najneskôr päť rokov po ich prijatí. Na základe výsledkov uvedenej analýzy potrebnosti sa všetky ostatné neextrahované údaje vymažú najneskôr päť rokov po dátume uverejnenia tohto vyhlásenia.

Na extrahované údaje priamo zodpovedajúce cielenému prehľadávaniu v súvislosti s terorizmom, na ktoré sa vzťahujú početné opísané kontroly ich šírenia na účely boja proti terorizmu, sa vzťahuje lehota uchovávania platná pre konkrétne vyšetrovacie záznamy daného vládneho orgánu.

Napríklad údaje SWIFT-u extrahované prostredníctvom TFTP by sa mohli využiť pri vyšetrovaní možného označenia osoby na základe predpisov o sankciách proti globálnemu terorizmu OFAC-u. Podľa harmonogramu uchovávania záznamov OFAC-u schváleného NARA, ak sa prijme právoplatné administratívne rozhodnutie označiť osobu za globálneho teroristu (pričom sa toto rozhodnutie zverejní), informácie, na základe ktorých sa toto rozhodnutie prijalo, sa uchovajú nastálo ako písomný záznam o dôkazoch, o ktoré sa toto opatrenie orgánu opiera. Dôkazový spis sa uchováva na účely možného administratívneho alebo súdneho preskúmania v prípade, že sa toto označenie napadne, ako aj na podporu ďalšieho vyšetrovania terorizmu. Na druhej strane, ak sa vyšetrovanie ukončí bez označenia, vyšetrovacie spisy sa musia zničiť na mieste najneskôr rok po zavŕšení vyšetrovania.

Nakoniec, v súlade s uvedeným právnym rámcom USA sa lehota uchovávania informácií vedúcich k stope odvodených z TFTP, ktoré sa poskytli ďalej, riadi predpismi a harmonogramami orgánu alebo vlády, ktorej sa tieto informácie poskytli. Napríklad na každú odvodenú informáciu, ktorú pri stíhaní využije ministerstvo spravodlivosti, sa budú vzťahovať platné lehoty uchovávania tohto ministerstva.

Prebiehajúca spolupráca v boji proti terorizmu

TFTP výrazne prispieva k boju proti terorizmu na celom svete vrátane Európy. Vláda USA bude naďalej rozvážne posudzovať, či akékoľvek informácie získané prostredníctvom TFTP môžu prispieť k vyšetrovaniu terorizmu a jeho financovania, ich predchádzaniu, boju proti nim a ich stíhaniu v jednom alebo viacerých členských štátoch Európskej únie a vo všetkých vhodných prípadoch tieto informácie čo najskôr sprístupní príslušným orgánom.

Na dôkaz nášho záväzku a partnerstva v celosvetovom boji proti terorizmu sa vymenuje európska osobnosť, ktorej úlohou bude potvrdiť, že program sa vykonáva v súlade s týmto vyhlásením, na účely overenia ochrany osobných údajov z EÚ. Táto osobnosť bude predovšetkým monitorovať uplatňovanie postupov vymazávania neextrahovaných údajov.

Táto osobnosť bude mať primerané skúsenosti a bezpečnostné previerky a vymenuje ju Európska komisia po porade s ministerstvom financií na obdobie dvoch rokov, ktoré sa môže obnoviť. Pri plnení svojich povinností bude postupovať celkom nezávisle. Táto osobnosť nebude pri plnení svojich povinností od nikoho žiadať ani prijímať žiadne pokyny. Táto osobnosť sa zdrží akéhokoľvek konania, ktoré by nebolo v súlade s jej povinnosťami v zmysle tohto vymenovania.

Táto osobnosť bude o svojich zisteniach a záveroch každoročne písomne informovať Komisiu. Komisia bude zas, ak to bude vhodné, informovať Európsky parlament a Radu.

Ministerstvo financií poskytne tejto osobnosti prístup, informácie a údaje potrebné pre plnenie jej povinností. Táto osobnosť bude postupovať vždy v súlade s požiadavkami služobného tajomstva a dôvernosti vyplývajúcimi z práva. Praktické podrobnosti sa dohodnú s ministerstvom financií.

Ministerstvo financií tiež oboznámi Európsku úniu so všetkými podstatnými zmenami záruk uvedených v tomto vyhlásení a o prijatí akýchkoľvek právnych predpisov USA, ktoré by mali zásadný vplyv na údaje v ňom uvedené.

Ministerstvo financií dá toto vyhlásenie uverejniť vo Federálnom registri a súhlasí s tým, aby sa uverejnilo v Úradnom vestníku Európskej únie.